医部全录卷226至卷226

古今图书集成医部全录卷三百二十六

懊憹门

　　　　黄帝素问

　　　　　六元正纪大论

　　火郁之发，民病甚则瞀闷懊憹，善暴死。
　　 【注皆火热盛而精血伤也。】

　　　　金匮要略 【汉张机】

　　　　　论证治

　　黄疸篇曰：心中懊憹而热，不能食，时欲吐，名曰酒疸。酒黄疸，心中懊憹，或热痛，栀子大黄汤主之。

　　　　伤寒论 【汉张机】

　　　　　伤寒证治

　　太阳病，脉浮而动数，浮则为风，数则为热，动则为痛，数则为虚。头痛发热，微盗汗出而反恶寒者，表未解也。医反下之，动数变迟，膈内拒痛，胃中空虚，客气动膈，短气躁烦，心中懊憹，阳气内陷，心中因硬，则为结胸，大陷胸汤主之。若不结胸，但头汗出，余处无汗，剂颈而还，小便不利者，身必发黄也。
　　阳明病，脉浮而紧，咽燥口苦，腹满而喘，发热汗出，不恶寒，反恶热，身重。若发汗则躁，心愦愦，反谵语；若加烧针，必怵惕烦躁不得眠；若下之则胃中空虚，客气动膈，心中懊憹。舌上胎者，栀子豉汤主之。若渴欲饮水，口干舌燥者，白虎加人参汤主之。若脉浮发热，渴欲饮水，小便不利者，猪苓汤主之。
　　阳明病下之，心中懊憹而烦，胃中有燥屎者，可攻；腹微满，初头硬，后必溏，不可攻之。若有燥屎者，宜大承气汤。
　　阳明病无汗，小便不利，心中懊憹者，身必发黄。
　　阳明病下之，其外有热，手足温，不结胸，心中懊憹，饥不能食，但头汗出者，栀子豉汤主之。
　　伤寒头痛，翕翕发热，形像中风，常微汗出，自呕者，下之益烦，心中懊憹如饥；发汗则致痓，身强难以屈伸；熏之则发黄，不得小便，久则发咳吐。

　　　　河间六书 【金刘完素】

　　　　　总论证治

　　懊憹者，烦心热躁，闷乱不宁也；甚者似中巴豆、草乌头之类毒药之状也。
　　懊憹烦心，反复颠倒，不得眠者，烦热怫郁于内而气不能宣通也。或胸满结痛，或头微汗出虚烦者，栀子汤主之。或气少者，加甘草一钱；或呕者，及初误以丸药下者，加生姜半两。凡懊憹虚烦者，皆用凉膈散甚佳；及宜汤濯手足，使心胸结热宣散而已。心烦腹满，坐卧不安，栀子厚朴汤主之。或阳明病下之后，躁热而懊憹者，三一承气汤。汗后烦躁不得眠，五苓散或凉膈散。口燥呻吟，错语不得眠，五苓散、黄连解毒汤。烦心者，凉膈散。少阳证胸中烦而不呕者，小柴胡去半夏人参加(艹舌)蒌实主之。

　　　　明理论 【金成无己】

　　　　　属伤寒证

　　伤寒懊憹，何以明之？懊者懊恼之懊，憹者郁闷之貌。即心中懊懊恼恼，烦烦憹憹，郁郁然不舒畅，愦愦然无奈，比之烦闷而甚者，懊憹也。由下后表中阳邪乘虚内陷，郁而不发，结伏于胸心之间，故如是也。经曰：表未解，医反下之，胃中空虚，客气动膈，心中懊憹。又曰：下之益烦，心中懊憹如饥。即是阳气内陷为诸懊憹也。其治之法，或吐或下。若发汗吐下后，虚烦不得眠，剧者必反复颠倒，心中懊憹；与阳明病下之，其外有热，手足温而不结胸，心中懊憹，饥不能食，但头汗出，二者为邪热郁于胸中，当须栀子豉汤吐之，以涌其结热也。阳明病下之，心中懊憹而烦，胃中有燥屎者；与阳明病无汗小便不利，心中懊憹者必发黄，二者为邪热结于胃中，当须大承气汤、茵陈汤攻之，以涤其内热也。识诸此者，吐下之不瘥，汤剂之适当，则无不愈。若当汗反吐，疗热以温，则变证百出，斑出黄生者多矣。

　　　　方

　　栀子大黄汤 【仲景，下同】 　治酒疸，心中懊憹或热痛者。
　　栀子十四枚大黄一两枳实五枚豉一升
　　右四味，以水六升，煮取二升，分温三服。

　　栀子汤治发汗吐下后，虚烦不得眠，若剧者必反复颠倒，心中懊憹。
　　大栀子十四枚豉七合
　　右二味，以水四升先煮栀子，取二升半，内豉更煮三沸，去滓，每服一升。安者勿更服。若上气呕逆加橘皮二两，亦可加生姜二两。

　　栀子厚朴汤治伤寒下后心烦腹满，坐卧不安者。
　　大栀子七枳实二钱厚朴半两，去皮炙
　　右銼如麻豆大，以水一盏半煮，绞汁半盏，温服。

　　凉膈散一名连翘饮子。治伤寒表不解半入于里，下证未全，烦心懊憹不得眠，讝语狂妄等热证。
　　连翘一两甘草一两半山栀子薄荷叶大黄黄芩各半两　(石卜)硝一分
　　右为末，每服二钱，水一盏蜜少许，同煎至七分，去滓温服。

　　安神丸 【东垣】 　治心神烦乱怔忡，兀兀欲吐，胸中气乱而热，有似懊憹之状，皆膈上血中伏火，蒸蒸然不安，宜用权衡法以镇阴火之浮越，以养上焦之元气。经云：热淫所胜治以甘寒，以苦泻之。以黄连之苦寒去心烦除湿热为君，以甘草、生地黄之甘寒泻火补气滋生阴血为臣，以当归补血不足，以朱砂纳浮游之火而安神明也。
　　黄连一钱五分，酒洗朱砂一钱，水飞酒生地酒当归身炙甘草各五分
　　右件除朱砂水飞外，捣四味为细末，同和匀，汤浸蒸饼为丸如黍米大，每服十五丸，津唾咽下食后。

　　　　针灸

　　《千金方》曰：通里，主卒痛烦心，心中懊憹，数欠频伸，心下悸悲恐。
　　心腹痛，懊憹，发作肿聚，往来上下行，痛有休作，心腹中热，善渴涎出者，是蛔咬，以手聚而坚持之，无令得移，以大针刺之，久持之，虫不动乃出针。肠中有虫蛔咬皆不可取以小针。

　　　懈惰门

　　　　黄帝素问

　　　　　诊要经终论

　　夏刺春分，病不愈，令人懈惰。
　　【注三月四月人气在脾，脾病不愈，故令人懈惰。】

　　　　　平人气象论

　　尺脉缓濇，谓之解(亻亦)，安卧。
　　 【注缓为脾脉，濇主脏气之不足。解(亻亦)，懈惰也，此脾脏之为病也。】

　　　　　玉机真脏论

　　冬脉太过，则令人解(亻亦)，脊脉痛而少气不欲言。
　　 【注肾为生气之原而主闭藏，太过则气外泄而根本反伤，故为懈惰少气。生阳之气不足，故脊中痛。心主言而发原于肾根气伤故不欲言也。】

　　　　　气厥论

　　大肠移热于胃，善食而瘦，又谓之食亦。
　　【注胃主受纳水谷，大肠为传导之官。大肠热邪反逆乘于胃，是以热则消谷善食。阳明燥热，则荣卫精液不生，故虽能食而瘦。亦，解(亻亦)也，谓虽能食而身体懈惰，故又谓之食亦。】
　　胃移热于胆亦曰食亦。
　　 【注五脏六腑皆取决于胆，胆气燥热则生阳不升，故身体懈惰。胃气热，则消谷善饥，故亦曰食亦。】

　　　　　风论

　　脾风之状，多汗恶风，身体怠惰，四肢不欲动，色薄微黄，不嗜食，诊在鼻上，其色黄。
　　 【注身体怠惰，四肢不欲动，脾气病也。经脉篇云：是主脾所生病者，食不下。土位中央，故诊在鼻。】

　　　　　痹论

　　脾痹者，四肢懈惰，发咳呕汁，上为大塞。
　　 【注脾气不能行于四肢，故四肢懈惰。气痹不行，故发咳也。入胃之饮，上输于脾肺，脾气不能转输故呕汁，肺气不能通调故上为大塞。】

　　　　　病能论

　　帝曰：有病身热懈惰，汗出如浴，恶风少气，此为何病？岐伯曰：病名曰酒风。帝曰：治之奈何？岐伯曰以泽泻、朮各十分，麋衔五分，合以三指为后饭。
　　 【注饮酒数醉，气聚于脾中，热盛于中，故热遍于身而四肢懈惰也。热盛则生风，风热相搏，是以汗出如浴而恶风少气。】

　　　　　刺要论

　　刺骨无伤髓，髓伤则销铄胻酸，体解(亻亦)然不去矣。
　　【注刺骨太过则伤髓而胻酸也。髓海不足则脑转耳鸣，胻酸眩冒，目无所见，懈怠安卧。】

　　　　　四时刺逆从论

　　夏刺经脉，血气乃竭，令人解(亻亦)。
　　 【注夏气盛长，而血气已外出于孙络矣，若再取之于经脉，则血气内竭，而令人懈惰矣。】

　　　　　示从容论

　　雷公曰：于此有人四肢解惰，喘咳血泄，而愚诊之以为伤肺，切脉浮大而紧，愚不敢治。粗工下砭石，病愈多出血，血止身轻，此何物也？帝曰：子所能治，知亦众多，与此病失矣。譬以鸿飞亦冲于天。夫圣人之治病，循法守度，援物比类，化之冥冥，循上及下，何必守经。
　　 【注脾病则懈惰，水气并于阳明则喘咳脉急，血无所行则血泄。粗工之所用砭石而病愈者，治在经脉也。故子之所能，亦多知治经脉之法。若夫一脏之精气，贯通于中土，上乘于肺金，则子与此病大义失之矣。是以圣人之治病，循阴阳之法度，引物比类，譬以鸿飞亦冲于天。故圣人察造化之冥冥，循水天之上下，又何必仅守其经。】
　　今夫脉浮大虚者，是脾气之外绝，去胃外归阳明也。夫二火不胜三水，是以脉乱而无常也。四肢解惰，此脾精之不行也。喘咳者，是水气并阳明也。血泄者，脉急血无所行也。若夫以为伤肺者，由失以狂也。不引比类，是知不明也。
　　【注阳明之气循于脉中，脾气外绝者，不行于肌腠也。去胃外归阳明者，去中胃而外归阳明之经也。二火者，心之君火，心主包络之相火；三水者，太阴所至为湿生，终为注雨，是地之水湿也。太阳之上，寒永主之，通天之寒水也。肾为水脏，天一之癸水也。夫三水太盛，则火不能胜之，是以脉乱无常。盖心主血，心主包络主脉，水并于脉中，而君相之阳不能胜，故脉乱而血妄行也。四肢懈惰者，脾土之精气，不行于肌腠也。喘咳者，是下焦之水气，并于阳明之经也。血泄者，水气并于脉中，则脉急而无所循行，故血妄行而下泄也。】

　　　　灵枢经

　　　　　邪气脏腑病形篇

　　肺脉微急为肺寒热，怠惰欬唾血，引腰背胷，若鼻息肉不通。
　　 【注肺寒热者，皮寒热也。寒在皮毛，故微急也。肺主气，怠惰咳唾血，引腰背胸，鼻若有息肉而气不通，皆肺气虚寒之所致。】

　　　　　海论

　　髓海不足，则脑转耳鸣，胫酸眩冒，目无所见，怠惰安卧。
　　 【注髓海不足则精液竭，精液者所以濡空窍者也，是以耳为之鸣，目无所见。液脱者，骨属屈伸不利，故胫酸而懈怠安卧。】

　　　　　动输篇

　　黄帝曰：荣卫之行也，上下相贯，如环之无端。今有其卒然遇邪气及逢大寒，手足懈惰，其脉阴阳之道，相输之会，行相失也，气何由还？岐伯曰：夫四末阴阳之会者，此气之大络也。四街者，气之径路也。故络绝则径通，四末解则气从合，相输如环。黄帝曰：善。此所谓如环无端，莫知其纪，终而复始，此之谓也。
　　【注相输之会气从合者，谓皮肤之气血，从四末而溜于脉中，输行于经而与脉中之血气相会，入于肘膝之间而与脉中之血气相合，故曰四末解则气从合。盖假风寒之邪，以明四末乃阴阳之会，气从此而入大络也。如因邪气所阻，则手足懈惰而道路不通，气何由而环转？如四末和解，则气血输会于脉中，而环转于气街矣。】

　　　　　论疾诊尺篇

　　尺肉弱者，解(亻亦)安卧。
　　 【注尺肉弱、则脾土虚，而解(亻亦)安卧。】

　　　　东垣十书 【元李杲】

　　　　　脾胃虚证

　　脾胃之虚，怠惰嗜卧，四肢不收。时值秋燥令行，湿热少退，体重节痛，口苦舌干，饮食无味，大便不调，小便频数，不嗜食，食不消，兼见肺病，洒淅恶寒，惨惨不乐，面色恶而不和，乃阳气不伸故也。当升阳益胃，宜升阳益胃汤。
　　夫脾胃虚弱，必上焦之气不足，遇夏天气热盛，损伤元气，怠惰嗜卧，四肢不收，精神不足，两脚痿软，遇早晚寒厥，日高之后，阳气将旺，复热如火，乃阴阳气血俱不足，宜黄芪人参汤主之。

　　内伤等病，是心肺之气已绝于外，必怠惰嗜卧，四肢沉困不收，此乃热伤元气。脾主四肢，既为热乘，无气以动。经云：热伤气。又云：热则骨消筋缓。此之谓也。

　　　　丹溪心法 【元朱震亨】

　　　　　论证治

　　凡肥人沉困怠惰是湿热，宜苍朮、茯苓、滑石。
　　凡肥白之人，沉困怠惰是气虚，宜二朮、人参、半夏、草果、厚朴、芍药。
　　凡黑瘦而沉困怠惰者是热，宜白朮、黄芩。
　　脾胃受湿，沉困无力，怠惰好卧。
　　湿痰，多见倦怠软弱。

　　　　古今医统 【明徐春甫】

　　　　　久暂之殊

　　胃主生气，脾主运动。脾胃一虚，则谷气不充，脾愈无所禀。脾运四肢，既禀气有亏，则四肢倦怠，无力以动，故困乏而嗜卧也。亦有食饱过伤，以致脾难运化，每食饱后则困倦而瞌睡，此则食后暂有之，消化之后则不然也。若此者，当补脾胃而兼之消导可也。若是脾胃俱虚，饮食少进，形气衰弱，常常倦怠者，当大补脾胃以滋其化源，而克伐消导之剂则又不可轻用轻犯也。久久滋补，脾胃一健而精神斯足矣，何倦怠之有哉！

　　　　方

　　紫菀汤 【《济生方》，下同】 　治气虚极，皮毛焦，津液不通，四肢无力，或喘急短气。
　　紫菀茸洗干姜炮黄芪人参五味子锺乳粉杏仁去皮尖，麸炒甘草炙，各等分
　　右(口父)咀，每服四钱，水一盏半，生姜五片，枣子一枚，煎至七分，去滓温服，不拘时候。

　　黄芪饮子治诸虚劳气，四肢倦怠，骨节酸疼，潮热乏力，自汗怔忡，日渐黄瘦，胸膈痞塞，不思饮食，咳嗽痰多，甚则唾血。
　　黄芪蜜炙，一两半当归酒浸石斛地骨皮紫菀人参桑皮　(木款)冬花附子炮去皮脐鹿茸酒蒸，各一两半夏制七次甘草炙，各半两
　　右(口父)咀，每服四钱，水一盏半，生姜七片，枣子一枚，煎至七分，去滓温服。此药温补，荣卫枯燥者，不宜用此。唾血不止者，加阿胶、蒲黄各半两。

　　黄芪人参汤 【东垣，下同】 　治脾胃虚弱，暑伤元气，怠惰嗜卧。
　　黄芪一钱，自汗过多更加一钱升麻六分人参麦冬陈皮苍朮无汗更加五分白朮各五分黄蘗酒洗神曲炒，各三分当归身酒洗炙甘草各二分五味子九个
　　右件同(口父)咀，都作一服，水二盏，煎至一盏，去渣稍热服，食远或空心服之。忌酒湿面大料物之类，及过食冷物。

　　交泰丸升阳气，泻阴火，调荣气，进饮食，助精神，宽腹中，除怠惰嗜卧，四肢不收，沉困懒倦。
　　巴豆霜五分人参桂各一钱柴胡白朮川椒炒去汗并目及闭子，各一钱五分厚朴炒苦楝酒煮茯苓砂仁各三钱干姜炮，三分川乌炮去皮脐，四钱五分吴萸汤洗七次，五钱知母四钱，一半炒，一半酒洗皂角水洗去皮弦，煨黄连紫菀各六钱
　　右除巴豆霜另入外，同为极细末，炼蜜为丸如梧桐子大，每服十丸，温水送下，量虚实加减。厚朴，秋冬用七钱、黄连用一钱半，去知母。

　　生姜和中汤治食不下，口干虚渴，四肢困倦。
　　生甘草炙甘草各一分生黄芩二钱柴胡酒黄芩橘皮各二分升麻三分苍朮一钱人参葛根槁本白朮各五分羌活七分
　　右(口父)咀，作一服，水二盏，生姜五片，枣二枚劈开，同煎至一盏，去渣，稍热服之，食前。

　　升阳益胃汤治脾胃虚弱，怠惰嗜卧，四肢不举。
　　半夏汤洗，脉濇者宜人参甘草炙，各一两芍药防风羌活独活各五钱橘皮不去穰，四钱黄芪二两茯苓小便利不渴者勿用泽泻不淋勿用柴胡白朮各三钱黄连二钱
　　右(口父)咀，每服三钱，生姜五片，枣二枚去核，水三盏，同煎至一盏，去渣温服，早饭午饭之间服之。禁忌如前。其药渐加至五钱止。

　　升阳补气汤治饮食不时，饥饱劳役，胃气不足，脾气下溜，气短无力，不耐寒热，早饭后转增昏闷，须要眠睡，怠惰，四肢不收，懒倦动作，及五心烦热。
　　厚朴姜制，五分升麻羌活白芍药独活防风甘草炙泽泻各一钱生地一钱五分柴胡二钱五分
　　右为粗末，每服五钱，水二盏，生姜三片，枣二枚，煎至一盏，去渣，大温服，食前。

　　益胃汤治头闷劳动则微痛，不喜饮食，四肢倦怠，烦躁短气，口不知味，肠鸣，大便微溏黄色，身体昏闷，口干不喜饮冷。
　　人参黄芪蜜炙当归身黄芩甘草炙益智仁各五分苍朮白朮各一钱陈皮半夏升麻柴胡各六分
　　右，水盏半，煎八分，食前服。忌生冷硬物酒面。

　　升阳除湿汤治脾胃虚弱，不思饮食，肠鸣腹痛，泄泻无度，小便黄赤，四肢困倦。
　　陈皮半夏白茯苓甘草麦芽猪苓泽泻各五分益智仁神曲防风羌活升麻各三分苍朮制，一钱
　　右，水二盏，姜三片，枣一枚，煎一盏，空心服。

　　补虚损方 【《本事方》】 　治劳倦，一切虚极欲垂死者。肥人阴虚宜服，瘦人不宜服。
　　苍朮一斤，泔浸一宿切，用韭白一斤切，同罨一宿草乌半斤，水浸一宿切，用盐四两罨一宿，炒干川椒四两，炒甘草三两
　　右共为末，用好酒糟六斤，同捣三五千杵令匀，为丸如桐子大，每服三十丸，空心，温酒盐汤任下。妇淡酢汤下。

　　人参补气汤 【东垣】
　　黄芪一钱熟地六分五味子二十粒人参防风升麻黄蘗知母各七分生地白芍药各五分肉桂二分炙甘草三分生甘草一分
　　右为粗末，作一服，水二盏，煎一盏，去渣，空心热服。

　　　　针灸

　　《素问》曰：足少阳之疟，令人身体解(亻亦)，寒不甚，热不甚，恶见人，见人心惕惕然，热多汗出甚，刺足少阳。
　　《灵枢》曰：少气身漯漯也，言吸吸也，骨酸体重，懈惰不能动，补足少阳。
　　黄帝曰：人之亸者，何气使然？岐伯曰：胃不实则诸脉虚，诸脉虚则筋脉懈惰，筋脉懈惰则行阴用力，气不能复，故为亸。因其所在，补分肉间。
　　《千金方》曰：章门，主四肢懈惰，喜怒。
　　五里、三阳络、天井、厉兑、三间，主嗜卧，四肢不欲动摇。

　　　　医案

　　《东垣十书》曰：戊申六月初，枢判白文举，年六十二，素有脾胃虚损病，目疾时作，身面目晴俱黄，小便或黄或白，大便不调，饮食减少，气短上气，怠惰嗜卧，四肢不收。至六月中目疾复作，医以泻肝散下数行，而前疾增剧。予谓大黄、牵牛，虽除湿热而不能走经络，下咽不入肝经，先入胃中，大黄苦寒，重虚其胃，牵牛其味至辛，能泻气，重虚肺本，嗽大作，盖标实不去，本虚愈甚，加之适当暑雨之际，素有黄证之人，所以增剧也。此当补脾肺之本虚，泻外经中之湿热，制清神益气汤主之而愈。

　　《丹溪心法》曰：罗先生治一病僧，黄瘦倦怠。罗公诊其病，因乃蜀人，出家时其母在堂，及游浙右，经七年，忽一日念母之心不可遏，欲归无腰缠，徒尔朝夕西望而泣，以是得病。时僧二十五岁，罗令其隔壁泊宿，每日以牛肉猪肚甘肥等煮糜烂与之，凡经半月余，且时以慰谕之言劳之。又曰：我与钞十锭作路费，我不望报，但欲救汝之死命尔。察其形稍苏，与桃仁承气，一日三贴，下之皆是血块痰积方止，次日只与熟菜稀粥。将息又半月，其人遂如故；又半月余，与钞十锭遂行。因大悟攻击之法，必其人充实禀质本壮，乃可行也。否则邪去而正气伤，小病必重，重病必死。

　　《卫生宝鉴》曰：丙辰秋，楚丘县贾君次子二十七岁，病四肢困倦，躁热自汗，气短，饮食减少，咳嗽痰涎，胸膈不利，大便秘，形容羸削，一岁间更数医不愈。或曰：明医不如福医。某处某医，虽不精方书，不明脉候，看证极灵，治无不效，人目之曰福医，颇有可信，试命治之。医至，诊曰：此病予饱谙矣，治之必效。于肺腧各灸三七壮，以蠲饮枳实丸消痰导滞，不数服，大便溏泄无度，腹痛食不进，愈添困笃，遂卒。冬，予从军回，其父以告予，予曰：经云：形气不足，病气不足，此阴阳俱不足，泻之则重不足，此阴阳俱竭，气血皆尽，五脏空虚，筋骨髓枯，老者绝灭，壮者不复矣。不足补之，此其理也。令嗣久病羸瘦，乃形不足；气短促，乃气不足；病躁汗嗜卧，四肢困，懒言语，乃气血皆不足也。补之惟恐不及，反以毒剂泻之，虚之愈虚，损之又损，不死何待？

　　《薛己医案》曰：文选姚海山，中暑头痛发热，气高而喘，肢体倦怠，两手麻木。予谓热伤元气，用人参益气汤顿安，又用补中益气汤加麦门、五味而痊。

　　予甥范允迪咳嗽痰盛，胸腹不利，饮食少思，肢体倦怠，脉浮大，按之微弱，服二陈、枳壳等药愈盛。予曰：脾肺肾虚也，用补中益气、六味丸而愈。

　　一妇人腿足无力，劳则倦怠。予曰：四肢者土也，此属脾虚，当用补中益气及还少丹主之。俱不从予言，各执搜风、天麻二丸，并愈风丹而殒。

　　大参李北泉时吐痰涎，内热作渴，肢体倦怠，劳而足热，用清气化痰益甚。予曰：此肾水泛而为痰，法当补肾。不信，另进滚痰丸，一服吐泻不止，饮食不入，头运眼闭，始信。予用六君子汤数剂，胃气渐复；却用六味丸，月余诸证悉愈。

　　昌平守王天成头运恶寒，形体倦怠，得食稍愈，劳而益甚，寸关脉浮大，此脾肺虚弱，用补中益气加蔓荆子而愈。后因劳役发热恶寒，谵言不寐，得食稍安，用补中益气汤而痊。

　　　太息门

　　　　黄帝素问

　　　　　气交变大论

　　岁土之复，善太息。
　　【注胆病者善太息，盖木郁则胆气不舒，故太息以伸出之。】

　　　　　五常政大论

　　少阴司天，地乃燥，凄沧数至，胁痛善太息。
　　 【注肝胆之病也。】

　　　　　至真要大论

　　岁阳明在泉，燥淫所胜，民病喜呕，呕有苦，善太息。
　　 【注金胜而肝胆病也。】
　　阳明之复，清气大举，病生胠胁，气归于左，善太息。
　　 【注病生胠胁气归于左者，金乘木也。善太息者，木受金刑，腑亦病也。】

　　　　灵枢经

　　　　　经脉篇

　　胆足少阳之脉，是动则病口苦，善太息。
　　 【注此少阳之气不升也。少阳主初阳之生气，故胆气升，十一脏腑之气皆升。】

　　　　　胀论

　　胆胀者，胁下痛胀，口中苦，善太息。
　　 【注此卫气逆于城郭之中而为腑胀也。】

　　　　金匮要略 【汉张机】

　　　　　肝中寒证

　　肝中寒者，两臂不举，舌本燥，善太息，胸中痛，不得转侧，食则吐而汗出也。

　　　　方

　　半夏汤治胆腑实热，精神恍惚，寒热泄泻，或寝汗憎风，善太息。
　　半夏宿姜各一钱五分黄芩远志各一钱生地黄二钱秫米一合酸枣仁三钱，炒
　　右，长流水煎服。

　　温胆汤治心胆虚怯，怔忡多惊，太息。
　　半夏制枳实白茯苓陈皮远志各一钱甘草五分竹茹一丸
　　右，水盏半，姜三片，枣一枚，煎七分服。

　　　　针灸

　　《素问》曰：足太阴之疟，令人不乐，好太息，不嗜食，多寒热，汗出，病至则善呕，呕已乃衰，即取之。
　　肝疟者，令人色苍苍然太息，其状若死者，刺足厥阴见血。
　　《灵枢》曰：胆病者善太息，口苦呕宿汁，心下憺憺，恐人将捕之；嗌中吤吤然，数唾，在足少阳之本末，亦视其脉之陷下者灸之；其寒热者取阳陵泉。
　　善呕，呕有苦，长太息，心中憺憺，恐人将捕之，邪在胆，逆在胃，胆液泄则口苦，胃气逆则呕苦，故曰呕胆。取三里以下胃之逆，刺少阳血络以闭胆逆，却调其虚实以去其邪。
　　黄帝曰：人之太息者，何气使然？岐伯曰：忧思则心系急，心系急则气道约，约则不利，故太息以伸出之，补手少阴心主、足少阳，留之也。
　　《甲乙经》曰：色苍苍然，太息如将死状，振寒溲白，便难，中封主之。
　　脾虚令人病寒不乐，好太息，商丘主之。
　　凡好太息，不嗜食，多寒热汗出，病至则善呕，呕已乃衰，即取公孙及井俞。实则肠中切痛，厥头面肿起，烦心狂饮，多不嗜卧；虚则腹胀，肠中气大满，热痛，不嗜食，霍乱，公孙主之。
　　《千金方》曰：鸠尾，主心寒胀满，不得食，息贲唾血，厥心痛善哕，心疝，太息。
　　商丘，主脾虚，令人病不乐，好太息。
　　日月、大横，主小腹热欲走，太息。
　　少冲，主太息烦满，少气悲惊。


医部全录卷171至卷171

古今图书集成医部全录卷一百七十一

腋门

　　　　黄帝素问

　　　　　气府论

　　足少阳脉气所发，腋下三寸，胁下至胠，八间各一。
　　 【注腋下，谓渊腋、辄筋、天池。胁下至胠，谓日月、章门、带脉、五枢、维道、居髎共九穴。曰八间者，自腋下三寸至季肋间，凡八肋骨也。】
　　手太阳脉气所发，曲腋上骨穴各一。
　　 【注谓臑俞二穴，挟肩髎后，大骨下，胛上廉陷中，举臂取之。】

　　　　　至真要大论

　　太阳司天，寒淫所胜，则寒气反至，运火炎烈，民病胸腹满，手热肘挛，腋肿。病本于心，神门绝，死不治。
　　 【注太阳为诸阳之首，即君火之阳也，然本于在下之寒水。今寒气反从上而至，是上下皆寒，而太阳运居于中，故曰运火炎烈。夫寒临于上，如阳能胜之，即所谓凡伤于寒则为病热。如胸腹满手热肘挛腋肿，乃寒凌心火，逼其火热上炎，水火寒热交争，而神门脉绝，心气灭矣。神门，心之俞穴，在手掌后锐骨端动脉应手。所谓候脉之动气，则知其五脏之存亡矣。】

　　　　灵枢经

　　　　　本输篇

　　腋内动脉，手太阴也，名曰天府。腋下三寸，手心主也，名曰天池。

　　　　　经脉篇

　　肺手太阴之脉，起于中焦，从肺系，横出腋下。
　　 【注胸旁肋下谓之腋。】
　　心手少阴之脉，起于心中，其直者，从心系却上肺，下出腋下。
　　心主手厥阴心包络之脉，起于胸中，其支者，循胸中出胁下腋三寸，上抵腋下。是动则病手心中热，臂肘挛急，腋肿；甚则胸胁支满，心中憺憺大动。
　　 【注厥阴是动则病心中热，臂肘挛急，腋肿，经气之病于外也。甚则胸胁支满，心中憺憺大动，盖甚则从外而内，其有余于内也。】
　　胆足少阳之脉，其直者从缺盆下腋。

　　　　　经别篇

　　手太阳之正，入腋走心，系小肠也。

　　　　　经筋篇

　　足太阳之筋，起于足小指，其支者，从腋后外廉，结于肩髃；其支者，入腋下，上出缺盆。其病肩不举，腋支缺盆中纽痛，不可左右摇。
　　 【注肩不举，腋支缺盆中纽痛，不可左右摇，支筋之为病也。】
　　足少阳之筋，超于小指次指，其直者，上出腋，贯缺盆出太阳之前。
　　手太阳之筋，起于小指之上，循臂阴，入腋下，腋下痛，腋后廉痛，绕肩胛引颈而痛，其病当所过者，支转筋。
　　 【注手太阳之筋，起于手小指之少泽，循臂肘肩项而上结于耳颔目眦之间，其在筋之所过而结者，为痛，为肿，为筋痿。】
　　手太阴之筋，起于大指之上，上臑内廉入腋，下出缺盆，结肩前髃。
　　手心主之筋，起于中指，上臂阴，结腋下，其支者入腋，散胸中。
　　手少阴之筋，起于小指之内侧，上入腋，交太阴。

　　　　　骨度篇

　　角以下至柱骨，长一尺；行腋中不见者，长四寸；腋以下至季胁，长一尺二寸。
　　 【注肩胛上之颈骨为柱骨，肋下臑内为腋。自柱骨至腋中，计长四寸。胁骨之下为季胁。自腋以下至季胁，计长一尺二寸。】

　　　　　营气篇

　　营气从太阴出注手阳明，上行注足阳明，下行至跗上，注大指间，与太阴合，上行抵髀，从髀注心中，循手少阴，出腋下臂，注小指，合手太阳，上行乘腋，出(出页)内，又循心主脉，出腋下臂。

　　　　　营卫生会篇

　　上焦出于胃上口，并咽以上，贯膈而布胸中，走腋。

　　　　　寒热病篇

　　腋下动脉，臂太阴也，名曰天府。
　　 【注腋下动脉，手太阴也，太阴统主阴阳之气者也。】

　　　　　本脏篇

　　合腋张胁者肺下。
　　 【注肺居胁腋之上。】

　　　　　卫气篇

　　手太阴之本，在寸口之中，标在腋内动也。手心主之本，在掌后两筋之间二寸中，标在腋下，下三寸也。

　　　　　阴阳二十五人篇

　　手阳明之下，血气盛则腋下毛美，手鱼肉以温。

　　　　　邪客篇

　　地有深谷，人有腋腘，此人与天地相应者也。
　　手太阴之脉，上行臑阴，入腋下，内屈走肺。
　　肝有邪，其气流于两腋。

　　　　千金方 【唐孙思邈】

　　　　　狐臭漏腋

　　有天生狐臭，有为人所染臭者。天生臭者难治，为人所染者易治。然须三年酢敷矾石散，勿止，并服五香丸，乃可得瘥。勿言一度敷药即瘥，即一敷药时暂得一瘥耳。凡狐臭人通忌食芸薹、五辛，食之终身不瘥。

　　　　疮疡全书 【金窦汉卿】

　　　　　左右疽

　　左腋疽，生于左腋下乳侧间，因喜怒不常，或饮食之间，忽然被惊，或忍气而得之。若不速治，必成流注。急服千金内托散、蠲毒流气饮、黄矾丸；外用围药，铁箍散或金箍散敷治之。
　　右腋疽，生于血堂之间，初起一小核，日渐长大成疽，急服内托散三五贴，外用围药，并服黄矾丸，再服十奇散三五服，方可用针刺破。治法同前。

　　　　薛氏医案 【明薛己】

　　　　　(疒其)疬痈

　　有痈肿在项腋两乳旁两胯软肉处者，名为(疒其)疬痈。此冷证无热，宜以内补十宣散，与回阳玉龙膏参用。小儿不可轻用附子，恐生惊癎。切不可更犯针刀，薄血无脓，努肉难合。宜以温热药贴散内消。倘犯针刀，生努肉，宜以此药收功。倘用药微疼，略有惊癎，宜用全蝎观音散加减用之，惊定，药如故。又有小儿亦患宿痰失道者，痈肿见于颈项臂膊胸背等处，是为冷极，全在热药敷贴之功。

　　　　古今医统 【明徐春甫】

　　　　　狐臭

　　腋属足厥阴肝经之分，肝气郁于内而出于腋，其臭如狐，又曰狐臭。腋之下有窍，肝气盛则窍寖开，而其气泄于外，盖不可近，实由肝经邪气。虽外搓以枯矾、麝香，仅疗一时之急，不终日而气复如旧者，何也？此皆不知治本也。治本者何？内以疏其肝脏之邪，则气自息，如泻肝汤、龙荟丸之类是也。

　　　　　腋漏

　　两腋下并手足心、阴股及囊，常如汗湿污衣，名曰腋漏，六物汤主之。

　　　　证治准绳 【明王肯堂】

　　　　　所属部分

　　腋，谓臂下胁上际也，属手厥阴心包络经。丹溪云：手足阴阳合生见证曰腋肿，谓手厥阴、足少阳也。
　　又属足厥阴肝经。灵枢曰：肝有邪，其气留于两腋。
　　腋前属手太阴肺经，腋后属少阴心经，腋下属足厥阴肝经，下六寸属足太阴脾之大络。

　　　　　(疒其)疬痈

　　或问项腋两乳旁结核，或两胯软肉处生肿块，何如？曰：是名(疒其)疬痈，属手少阳三焦经，其发缓慢，是冷证，非热证也。宜用回阳玉龙膏，热药敷贴，服内补十宣散、何首乌散、胜金丹选用。

　　　　　腋发

　　《鬼遗》云：内疚疽，发两腋下及臂并两手掌中，振寒血热嗌干，饮多即呕，烦心悁悁，脉盛，六、七、八日诊如此，可汗；不汗死。

　　　　　夹肢痈

　　或问肩膊下隙内生疽何如？曰：是名夹肢痈，属手少阴心经、手厥阴心包络风热所致，宜服内托黄芪柴胡汤。壮实者，八阵散、一粒金丹下之，及紫金丹、胜金丹选用。老弱者，黄芪木香散、人参养荣汤、十全大补汤托之。

　　　　外科正宗 【明陈实功】

　　　　　腋痈

　　腋痈俗称夹痈，此肝脾二经为患。肝经血滞，脾经气凝，其结为肿。初起皮色不变，漫肿无头，日久方疼，乃生寒热。此患难消，终必作脓。未破者，柴胡清肝汤。已破者，十全大补汤去肉桂加香附、陈皮。软肿胀痛者，针之膏贴。但此证首尾俱宜温补，忌用寒凉也。

　　　　方

　　散肿溃坚汤治手足少阳经腋胁分生痈疽肿毒，马刀瘰疬，初起结硬如石，坚而不溃；或在足阳明经中所出；或已破及流脓水诸证，并皆治之。其服药多少，须要临病斟酌，量病人饮食多少，大便软硬，以意消息之。
　　柴胡梢四钱草龙胆酒炒黄蘗去粗皮，酒炒知母酒浸，炒　(艹舌)蒌根酒洗昆布洗去土桔梗各半两甘草根炙黄京三棱酒炒广莪朮酒洗，炒连翘当归各三钱葛根白芍药酒炒川黄连各二钱升麻六钱黄芩梢八钱，一半酒洗炒，一半生用
　　右(口父)咀，每服六钱或七钱，水二盏，浸半日，煎一盏，去滓稍热服。脚高头低卧，每噙一口，作十次咽，服完依常卧，取药在胸中停留也。另攒半料作细末，蜜丸菉豆大，每服百丸，此汤留一口送下。结核加海藻半两炒，食后，量人虚实加减多少。服皆仿此例。

　　石灰散 【《千金方》，下同】 　治狐臭。
　　枫香一作沉香丁香熏陆香青木香各二两矾石四两橘皮阳起石各三两石灰一升
　　右八味，治下筛，以绵作椽子粗如指，长四寸，展取药，使着椽上，以绢袋盛着腋下，先以布揩令痛，然后挟之。

　　狐臭方
　　辛夷芎藭细辛杜蘅槁本各二两
　　右五味(口父)咀，以醇苦酒渍一宿，煎取汁敷之。欲敷，取临卧时。以瘥为度。
　　又方治狐臭。
　　青木香附子白灰各二两矾石半两
　　右四味为散，着粉中，常粉之。
　　又方 【《医学入门》】
　　硇砂五分辰砂七分白枯矾二钱密陀僧铜青白附子各一钱
　　共为细末，用皂刺煎浓汁，调擦两胁下。夜静时，先用皂刺煎水洗净，然后擦药至一七；又将大甘草一两煎浓汁服之，外用甘遂末四钱，猪油调擦胁下，一日夜，拔出身内臭物；再将枯矾一两，蛤粉五钱，樟脑一钱为末，少许擦之，永去病根。

　　六物散治漏腋，腋下手掌足心阴下股里，常如汗湿污衣。
　　干枸杞根干蔷薇根生甘草各二两胡粉商陆根滑石各一两
　　右为末，以苦酒少许和涂，当微汗出，易衣更涂之，不过三次，便愈。或次年又发，依法再治愈。

　　乌龙丸 【《古今医鉴》，下同】 　治腋气神方。
　　冰片分半当归酒洗生地捣烂枸杞子炒石莲肉焙，各一两白茯苓去皮，二两莲蕊焙丁香木香青木香乳香京墨各五钱
　　右为末，用陈米饭、荷叶包烧过捣烂，入地黄为丸，如黄豆大，麝香一分，黄酒化为衣，每服三四十丸，临卧，半饥半饱，用砂仁一二分炒，入黄酒内送下。妇人加乌药三钱酢炒，香附、米三钱童便炒。

　　收功后药
　　人参当归生地黄滴乳香没药官桂木香各一钱半麝香八味，俱用酒浸过青皮陈皮白芷良姜麻黄米壳甘草各一钱
　　右剉，水煎服。出汗，外用川椒、枯矾各一两为末，擦腋下。终身忌鳜鱼羊肉，始不再发。若去大小便，不可与女同厕。

　　秘传奇方治体气。
　　大田螺一个巴豆一枚，去壳胆矾一豆许麝香少许
　　右将螺用水养三日，去泥土，揭起螺靥，入矾、豆、麝在内，以线拴住，放磁器内，次日化成水。须五更时，将药以手自抹在腋下，不住手抹药，直候腹内欲行脏腑却住手。先要拣空地面，去大便，黑粪极臭，是其验也。以厚土盖之，不可令人知之。如不尽，再以药水抹之，又去大便，以日用后药擦之，永去病根。

　　擦体气方
　　枯矾一两蛤粉五钱樟脑一钱
　　右为末，每以少许擦之。

　　十香丸 【《奇效良方》，下同】 　治腋气，含化令人遍体俱香。
　　沉香木香白檀香零陵香甘松去土藿香鸡舌香肉豆蔻去壳白芷细辛芎藭槟榔丁香各半两龙脑麝香各一钱
　　右为细末，再研，炼蜜和丸，如芡实大，每服一丸，不拘时，含化咽津，每日三五度。

　　五香丸治口臭及腋臭，止肿痛，散血气。
　　丁香藿香青木香豆蔻子白芷当归桂心零陵香各一两甘松香附子各一两槟榔二枚
　　右为细末，炼蜜和丸如大豆，日三，夜一，时含之咽津。五日口内香，十日身香，二七日衣被香，三七日下风人闻香，四七日净洗手水落地香，五七日把他人手亦香。禁五辛臭气之物。
　　又方治腋气臭于狐狸者。
　　枯白矾黄丹各一两青矾铁粉雄黄腻粉各一钱
　　右为细末，每夜先以皂荚水洗，后用唾津调药涂之。

　　龙胆泻肝汤治气郁热，腋气及腋下多汗。
　　龙胆草生地黄当归酒洗木通车前子泽泻甘草减半栀子黄芩各一钱
　　右水二锺，煎一锺，食后温服。

　　三神散 【《直指方》】 　擦腋气。
　　明矾，黄丹各一钱麝香少许
　　右为细末，频擦之。

　　蜘蛛散 【《三因方》】 治狐臭不可近。
　　大蜘蛛一枚轻粉一字
　　右以黄泥少加赤石脂，并盐杵为窝子，包裹蜘蛛于小火中煨干，渐加武火，煅通红，候冷，取蜘蛛细研，入轻粉和米酢调膏，临卧浴洗净，方擦腋下，来早洗下黑汁恶物为效。宜远僻处埋之，不可染人，不可穿旧时衣服，其旧衣俱重澣洗过。

　　净腋汤治皮肤痒，腋下疮，背上疮，耳聋耳鸣。
　　麻黄去节草豆蔻防风柴胡黄芩酒洗苍朮各一钱桂枝羌活各二钱生甘草桔梗生地黄各五分当归梢七分红花少许升麻半分连翘一钱半
　　右銼，如麻豆大，都作一服，水二大盏，煎至一盏，去滓稍热服。

　　回阳玉龙膏治腋生(疒其)疬痈。
　　草乌头三两，炒军姜二两，煨香白芷不见火赤芍药，南星煨，各一两肉桂半两，不见火
　　右为细末，用热酒调涂。

　　金箍散治前证。
　　川黄蘗刮去粗皮芙蓉叶紫花地丁各一斤川白芨四斤天花粉白蔹各半斤
　　右为极细末，每用葱一把，捣碎，加蜂蜜少许再捣，取汁调匀，擦患处四面，空中出毒，干再用余汁润之以助药力。盖葱性能开腠理，善走诸经，发散风邪；蜜乃百花之精，润肌窍，解百毒，与葱相反，助诸药力。如葱汁不便，夏月用蜜水，冬月用蜜汤。

　　内托黄芪柴胡汤治腋痈。
　　黄芪二钱柴胡土瓜根酒制生地各一钱羌活五分连翘一钱二分当归尾七分半肉桂黄蘗酒洗，各三分
　　右作一服，酒一盏，水三盏，煎至一盏，空心热服，一服愈。

　　何首乌散治(疒其)疬痈。
　　何首乌蔓荆子石菖蒲荆芥穗甘菊花枸杞子苦参去芦威灵仙各半两
　　右为细末，每服三五钱，食后温酒调下，或茶清，或蜜水亦得。日进二服。

　　内补十宣散治证同上。
　　人参当归身黄芪各二两川芎防风厚朴桔梗官桂甘草白芷各一两
　　右为细末，每服二钱，加至六钱止。热酒调下，日数服，以多为妙。不饮酒者，用木香浓煎汤下，然不若酒力之胜也。许学士云：此方得于都下异人，济苦者不可胜数。陈无择谓此药在第四节服者非也。早服中病者，必消散。

　　人参养荣汤治夹肢痈，并诸疮溃后，不能收敛，或气血原不足，不能收敛。若大疮愈后，多服之，不变他病。
　　白芍药一钱半人参陈皮留白黄芪蜜炙桂心当归酒拌白朮土炒甘草炙，各一钱熟地黄酒拌，蒸五味子炒，杵茯苓各七钱半远志去心炒，五分
　　右作一剂，水二锺，姜三片，枣一枚，煎八分，食前服。

　　十全大补汤治证同上。若血气不足之人，结肿未成脓者，宜加枳壳、香附、连翘，服之自消。
　　人参肉桂地黄酒洗，蒸，焙川芎白朮炒白芍药炒茯苓黄芪盐水拌炒当归酒拌，各一钱甘草炙，五分
　　右作一剂，用水二锺，姜枣煎服。

　　千金内托散治腋疽。
　　人参当归身香白芷厚朴防风黄芪川芎生甘草官桂黄芩白朮。
　　右水煎服。

　　黄矾丸大能卫护内膜，驱解诸毒。
　　通明白矾一两黄蜡七钱
　　右将蜡熔化，下蜜一匙，少温入矾，众手拌匀，丸如桐子大，每服五十丸，温服下，日三服。未破内消，已破易合。蜡性实大肠，矾性解诸毒，故用之也。贵人加木香，富人加沉香，平人加紫苏叶，俱为末。

　　铁箍散敷围肿毒。
　　贝母去心白芷苍耳草灰酢拌，晒干，各二两
　　右为细末，水调或香油调，贴疮上；或加龙骨二钱，尤妙。

　　胜金丹治(疒其)疬痈，并一切毒。
　　麝香白砒制，各五分雄黄辰砂乳香没药血竭各一钱半穿山甲炙全蝎泡，炙天龙去头足炙，各三钱白僵蚕炙去丝，五钱蟾酥一钱
　　右为细末，和匀，每服三分，赤砂糖调，葱头酒送下，取汗为度。

　　一粒金丹治一切恶疮痈肿，无名肿毒。
　　沉香木香乳香各五分巴豆霜一钱五分
　　各为细末，照秤分数和匀，用黑肥枣个半，去皮捣烂为丸，如芡实大，每服一丸，量人虚实。先呷水一口，行一次。胃气壮实者，只可呷水三四口，不可太过。后用水一口送药下，行尽数，次以米饮补之。

　　　　单方

　　腋下狐臭：用清水洗净，又用清酢浆洗净，微揩破，取赤铜屑和酢热揩之，甚验。【《外台秘要》】
　　又方：胡粉常粉之。或以胡粉三合，和牛脂煎稠涂之。【《千金方》】
　　又方：浆水洗净，油调蜜陀僧涂之。或用热蒸饼一个，切开，蜜陀僧掺末夹之。【《集简方》】
　　又方：古文钱十文，铁线穿烧，酢淬十次，入麝香，研末调涂。【《应急良方》】
　　又方：以田蠃水擦之效。【时珍】
　　又方：用石绿三钱，轻粉一钱，研细，浓酢调敷五次，断根。【《集元方》】
　　又方：胆矾半生半熟，入腻粉少许为末，每用半钱，以自然姜汁调涂，十分热痛乃止。数日一用，以愈为度。【《简易方》】
　　又方：矾石绢袋盛之，常粉腋下，甚妙。【许尧臣方】

　　腋下瘤瘿：用长柄苦壶卢，烧存性，研末搽之，以消为度。

　　腋臭阴湿，或作疮：青木香以好酢浸夹于腋下，或为末敷之。【《外台秘要》，下同】

　　狐臭：三年酽酢和石灰敷之。
　　又方：姜汁频涂绝根。
　　又方：马齿苋杵，以蜜和作团，纸裹，泥固半寸厚，日干，烧过研末，每以少许和蜜作饼。先以生布揩之，以药夹腋下，令极痛，久忍，然后以手巾勒两臂，日用一次，以瘥为度。【《千金方》】
　　又方：槲箬三升，切，水煮浓汁，洗毕，即以白苦瓠壳烟熏之，后用辛荑、细辛、杜蘅末酢浸一夜，敷之。
　　又方：用桔枸树凿孔，取汁一二碗，用青木香、东桃、西柳、七姓妇人乳一处煎一二沸，就热于五月五日鸡叫时洗了，将水放在十字路口，速回弗顾，即愈。只是他人先遇者，必带去也。桔枸树，即梨枣树也。【《易简方》】
　　又方：大田螺一个，入麝香三分在内，埋露地，七七日取出。将患处洗拭，以墨涂上，再洗，看有墨处是患窍，以螺汁点之，三五次即瘥。
　　又方：鸡子两枚，煮熟去壳热夹，待冷弃之三叉路口，勿回顾，如此三次效。【《肘后方》】
　　一方：用蝙蝠一个，以赤石子末半两，涂遍，黄泥包固，晒干，煅存性，以田螺水调涂腋下，待毒气上冲，急服下药，行一二次妙。【《乾坤秘韫》】
　　又方：夜明砂末，豉汁调。
　　又方：自己小便，乘热洗两腋下，日洗数次，久则自愈。【《集简方》】
　　又方：用自己唾擦腋下数过，以指甲去其垢，用热水洗手数遍，如此十余日则愈。
　　又方：伏龙肝末频敷之。【《千金方》】
　　又方：用铜矿石磨汁涂之。 【《唐本草》】
　　又方：黄丹入轻粉唾调，频掺之。【《普济方》】
　　又方：用镜上绿，同五倍子末等分为末，米泔洗后敷之。【时珍】 铁落，裹，以熨腋下，疗狐臭有验。 【苏恭】
　　又方：水银、胡粉等分，以面脂和，频掺之。【《千金方》】
　　又方：用龙眼核六枚，同胡椒二七枚，研，遇汗出即擦之。【时珍】

　　治腋漏方：用络石，一名木馒头，煎汤洗腋及手足阴处，再以密陀僧末敷之，三日愈。【《纲目》】

　　狐臭：青矾、枯白矾各一两，古文钱十四文，白梅七个，捶碎于磁器内，盛水一大盏，浸半日，先洗净腋下，将药水时时涂之。【《奇效良方》】
　　又方：飞黄丹、密陀僧、枯矾，以蒸饼，蘸药擦之。【《丹溪心法》】
　　又方：枯矾、蛤粉、轻粉、密陀僧、麝香各等分，为细末，研匀，每用少许擦之。【《奇效良方》】

　　治阴汗鸦臭，两腋下臭，不可与人同行：白矾、密陀僧、黄丹各二钱半，麝香五分，于乳钵内研如飞尘，以酢于手心内调药末搽腋下，经两时辰许，却以香白芷煎汤洗之，一日用一次。

　　治腋下臭，神效。密陀僧四两，白矾枯过二两，轻粉三钱，共为细末，擦两腋下，擦至半月见效，一月痊愈。
　　又方：密陀僧一两，白矾七钱，硇砂、麝香各少许。
　　右为细末，先用皂角煎汤，洗后敷上。
　　又方：用白矾飞过，不拘多少。临卧时，以纸衬卓上，伸手托壁柱上，以药干揩，令腋下十分热痛，两腋揩遍，先于日中将所著上截衣服，用灰汁净洗，又泡去衣袖中臭气，皆无气息如新衣方可着。若洗，气息不断，枉用其药。大概药无不验，多是衣服再作气，故不能断根。
　　又方：辛夷、细辛、芎藭、青木香各四分，四味治下筛，熏竟，粉之。
　　又方：五更时，取精猪肉二大片，以甘遂末一两拌之，挟腋下，至天明，以甘草一两，煎汤饮之，良久泻出秽物，须在荒野之外，恐秽气传人也。依法三五次即愈。其他蜜陀僧、胡粉之类，皆塞窍以治其末耳。【《回春》】

　　患腋臭者，耳内皆有油湿也。用大田螺一个，水中养之，候靥开，以巴豆肉一粒，针挑放在螺内，仰顿盏内，夏月一宿，冬则五六宿，自然成水，取搽腋下，绝根。【《丹溪心法》】
　　又方：先用胭脂涂腋下，其出狐臭之处黄色，就将前巴豆田螺去靥，掩于狐臭之上，绢帛勒紧，其狐臭从大便出，则绝根矣。

　　腋气除根方：先用刀削去腋毛，净，用白定粉水调搽敷患处，六七日后，看腋下有一黑点如针孔大，或如簪尖大，其气由此而出也。用笔点定，即用艾炷如米大，灸七枚。灸过攻心中痛，当用此方下之：青木香、丁香各三分，槟榔八分，檀香一钱，麝香少许，大黄三钱，水煎服，以下为度；不下，再加大黄二钱又服。
　　又方：石灰三升，银屑一升，一作铜屑。二味合和，绢囊盛，汗出粉之，妙。
　　又方：正旦以尿洗腋下，神妙。
　　又方：黄矾石烧令汁尽，治为末，绢袋盛，粉之即瘥。

　　　　针灸

　　《素问》曰：腋痈大热，刺足少阳五，刺而热不止，刺手心主三，刺手太阴经络者，大骨之会各三。
　　《灵枢》曰：痈发于腋下，赤坚者，名曰米疽，治之以砭石，欲细而长，疏砭之，涂以豕膏，六日已，勿裹之。其痈坚而不溃者，为马刀挟瘿，急治之。
　　《医学纲目》曰：《内经》刺腋肿有二法：其一取胆。经云：胆足少阳之脉所生病者，缺盆中肿痛，腋下肿，是也。其二取心。经云：心主手厥阴脉，是动则病手心热，腋肿，皆视虚实寒热陷下，施补泻疾留灸也。

　　　　医案

　　《本草纲目》曰：一府校老妪，右腋生一瘤，渐长至尺许，其状如长瓠子，久而溃烂。一方士教以用长柄药壶卢，烧存性研末搽之，遂出水消尽而愈。

　　《薛氏医案》曰：朱文鼎母因忿郁，腋下结一核，二十余年，因怒加肿痛，完谷不化，饮食少思。东垣云：泻利不止，饮食不入，此肠胃虚也。遂以六君子汤加砂仁、肉桂、干姜、肉豆蔻，泻虽止而脓清，疮口不合，气血俱虚也，以十全大补汤月余而愈。

　　河南张承祖年逾二十，腋下患毒，十余日肿硬不溃，脉弱，时呕。予谓肿硬不溃脉弱乃阳气虚，呕吐少食乃胃气弱，先以六君子汤加藿香、砂仁治之。彼曰：肿疡时呕，当作毒气攻心治之。溃疡时呕，当作阴虚补之。予曰：此丹溪大概言也。即诸痛痒疮疡皆属心火。如肿赤痛甚，烦躁，脉实而呕为有余，当下之。肿硬不溃，脉弱而呕为不足，当补之。亦有痛伤胃气，或感寒邪秽气而呕者，虽肿疡尤当助胃壮气。彼执不信，饮攻伐药，愈病。复请诊，其脉弱微而发热。予谓热而脉静，脱血脉实，汗后脉躁，皆不治。后果殁。夫肿疡毒气内侵作呕，十有一二；溃疡湿气内侵作呕，十有八九，岂可混为一途？

　　一男子腋下患毒，咳逆不食，肠鸣切痛，四肢厥冷，脉细，以托里温中汤二剂顿愈，更以香砂六君子汤、二神丸而饮食顿进，以十全大补汤十余剂而敛。

　　一童子腋下患痈不敛，脓清，脉大，倦怠懒食，少寐自汗，口干，以内补黄芪汤及豆豉饼灸之，两月而愈。凡疮脓溃而清，或疮口不合，或聚肿不赤，肌寒肉冷，汗出色脱者，皆气血俱虚也，非补不可。

　　《证治准绳》曰：一人年逾五十，腋下患毒疮，口不合，右关脉数而渴，此胃火也，用竹叶黄芪汤而止，再用补气药而愈。尝治午后发渴或发热，用地骨皮散。

　　张通，北人，年逾四十，夏月腋下患毒，溃后不敛，脓出清稀，皮寒脉弱，肠鸣切痛，大便溏泄，食下即呕，此寒变而内陷也，宜大辛温之剂。遂以托里温中汤二贴，诸证悉退；更以六君加炮干姜、肉桂数剂，再以十全大补汤而愈。


医部全录卷170至卷170

古今图书集成医部全录卷一百七十

肩门

　　　　黄帝素问

　　　　　金匮真言论

　　西风生于秋，病在肺，俞在肩背。
　　【注俞者，经气之所注也。】
　　秋气者，病在肩背。
　　 【注秋气降收，不能主持于皮肤肌腠之间，故风气入于俞。】

　　　　　平人气象论

　　寸口脉，中手促上击者，曰肩背痛。
　　 【注中手促上击者，浮而搏击应手也。此阳邪不上不下，故主在肩背之中也。】

　　　　　脏气法时论

　　病者，胸中痛，胁支满，胁下痛，膺背肩胛间痛，两臂内痛。
　　【注手少阴心脉，起心中，上挟咽，出胁下，循臑内下肘中，循臂内后廉。手少阳小肠脉，上手臂，循臑内，出肩解绕肩胛。二经气实，故有是痛。胁支满者，少阴之支络满，痛于胁下也。】
　　肺病者，喘咳逆气，肩背痛，汗出，尻阴股膝髀腨胻足皆痛。
　　 【注肺主气而发原于肾，肾为本，肺为末，母子之经气相通，是以足少阴之脉，其直者从肾上贯膈，入肺中，循喉咙，挟舌本，病则气逆，故喘咳也。肺俞在肩背，气逆于上则肩背痛而汗出，逆于下则尻阴胻膝皆痛也。】

　　　　　咳论

　　肾咳之状，咳则肩背相引而痛，甚则咳涎。
　　 【注肾脉贯膈入肺中，故咳则肺俞相引而痛。】

　　　　　气穴论

　　肩解二穴。
　　 【注即肩井穴，在肩上陷中，属足少阳胆经。】
　　肩贞二穴。
　　 【注肩贞穴，在曲胛下两骨解间，肩髃后陷者中，属手太阳小肠经。】

　　　　　气府论

　　手太阳脉气所发，肩解各一。
　　 【注谓秉风二穴，在肩上小髃后，举臂有空。】
　　肩解下三寸各一。
　　【注谓天宗二穴，在秉风后大骨下陷中。】
　　手阳明脉气所发，髃骨之会各一。
　　 【注谓肩髃二穴也，在膊骨头肩端上两旁罅间陷者宛宛中，举臂取之。】
　　手少阳脉气所发，肩贞各一，肩贞下三寸分间各一。
　　 【注肩贞二穴，系手太阳小肠经，在曲胛两骨解间，肩髃后陷中。下三寸，谓肩髎、臑会、消泺三穴。肩髎当缺盆上突起肉；臑会挟肩髎后，大骨下，胛上廉陷中；消泺在肩下臂外间，腋对肘分下。】

　　　　　气交变大论

　　岁火太过，炎暑流行，金肺受邪，民病中热，肩背热，甚则胁支满，胁痛，膺背肩胛间痛。
　　 【注诸戊之岁，火运太过，火胜则克金，故金肺受邪。肩背者，肺之俞也。若亢极则心火自伤，膺胸之内，心主之宫城也。背为阳，心为阳中之太阳，故胸中膺背肩胛间痛。手少阴心脉出胁下，循臑内下肘中，循臂内后廉，是以胁支满痛。】
　　岁金不及，炎火乃行，民病肩背瞀重。
　　 【注六乙之岁，金运不及，则所胜之火气乃行。肺俞在肩背，故民病肩背瞀重。】
　　金不及，其眚西，其脏肺，病内舍膺胁肩背，外在皮毛。
　　 【注膺胸之内，肺之分也。胁内乃云门、天府之分，肺脉之所出。肩背，肺俞之分。皮毛，肺所出也。】

　　　　灵枢经

　　　　　邪气脏腑病形篇

　　小肠病者，小腹痛，腰脊控睾而痛，肩上热。
　　【注小肠名赤肠，为受盛之腑，其气与膀胱相通，是以腰脊控睾而痛。手太阳之脉，起于小指之端，循臂出肩解，此太阳之经脉病也。】
　　膀胱病者肩上热。
　　 【注肩上乃足太阳经脉之所循。】

　　　　　经脉篇

　　肺手太阴之脉，是主肺所生病者，气盛有余则肩背痛，风寒汗出中风，小便数而欠；气虚则肩背痛寒，少气不足以息，溺色变。
　　 【注气之盛虚，谓太阴之气也。肺俞在肩背，因气而痛于俞，所谓气伤痛也。溺色变者，气虚不化也。】
　　大肠手阳明之脉，起于大指次指之端，循臑外前廉，上肩出髃骨之前廉。所生病肩前臑痛。
　　 【注肩端两骨间为髃骨。】
　　小肠手太阳之脉，起于小指之端，出肩解绕肩胛，交肩上。是动则病嗌痛，肩似拔，臑似折。
　　 【注脊两旁为膂，膂上两角为肩解，肩解下成片骨为肩胛。】
　　膀胱足太阳之脉，其直者循肩膊内，挟脊抵腰中；其支者，从膊内左右，别下贯胛。
　　三焦手少阳之脉，起于小指次指之端，上贯肘，循臑外上肩，而交出足少阳之后。
　　胆足少阳之脉，循颈行手少阳之前，至肩上，却交出手少阳之后。
　　手太阳之别，上走肘，络肩髃。
　　手阳明之别，上循臂，乘肩髃。

　　　　　经别篇

　　手太阳之正，指地，列于肩解。
　　【注指地者，谓手之太阳下合于足太阳也。】
　　手阳明之正，从手循膺乳，别于肩髃。

　　　　　经筋篇

　　足太阳之筋，上挟脊上项，其支者结于肩髃。其病脊反折，肩不举。
　　手太阳之筋，上绕肩胛。其病绕肩胛引颈而痛。
　　手阳明之筋，其支者，绕肩胛挟脊；直者，从肩髃上颈。其病肩不举。
　　手太阴之筋，下出缺盆，结肩前髃。

　　　　　骨度篇

　　肩至肘长一尺七寸。

　　　　　五邪篇

　　邪在肾，则病肩背颈项痛。

　　　　　师传篇

　　五脏六腑者，肺为之盖，巨肩陷咽，候见其外。

　　　　　本脏篇

　　白色小理者肺小，粗理者肺大。巨肩反膺陷喉者肺高，合腋张胁者肺下。好肩背厚者肺坚，肩背薄者肺脆背膺厚者肺端正，胁偏疏者肺偏倾也。
　　【注肺居肩膺之内，胁腋之上，故视其肩背膺腋，即知肺之高下坚脆端倾。】

　　　　　玉版篇

　　肩项中不便，逆也。
　　 【注太阳为诸阳主气，肩项中不便，阳气伤也。】

　　　　　阴阳二十五人篇

　　木形之人大肩背；火形之人好肩背，肩背肉满；土形之人美肩背；金形之人小肩背；水形之人小肩。

　　　　　邪客篇

　　地有高山，人有肩膝。

　　　　　论疾诊尺篇

　　肘后独热者，肩背热。
　　 【注肘后乃手少阳之天井处。盖以两手下垂，上以候上，下以候下，前以候前，后以候后也。】

　　　　　九宫八风篇

　　风从北方来，名曰大刚风，其伤人也，内舍于肾，外在于骨与肩背之膂筋。

　　　　中藏经 【汉华佗】

　　　　　肩痛

　　心病则胸中痛，四肢满胀，肩背臂膊皆痛。
　　肺脉虚则不能息，耳重，嗌干，喘咳，上气，肩背痛。

　　　　疮疡全书 【金窦汉卿】

　　　　　肩疽

　　病肩疽者，因负重伤动肩井穴，故生此疽。用内托散加乌药、青皮、木香，外贴金丝膏。
　　肩疽受在肾膀胱，气血凝滞不行，结成疽毒也。先用流气饮、内托散，四围以围药敷之，多服消毒散、内托定痛散。
　　此毒因怒气上攻于心，酒后房事，下伤于肾，宜服加味托里散。如脓出尽时，服内补散三四贴。脓未尽时，服排脓内托散。小便赤濇，用五苓散加黄连、灯心服之，其毒从小便出。更服乳香护心散，日进五服；又服黄矾丸，日进三服。

　　　　　上肩疽下鼠疽

　　此毒因怒气上攻于心，酒后房事，下伤于肾，宜服加味托里散；胸膈满闷，加陈皮、砂仁；热盛，加小柴胡、黄芩、元参；咳嗽加麦冬、兜铃、五味、杏仁、桑皮；口干烦躁，加麦冬、前胡、干葛、乌梅；寒多，加厚朴、防风、藿香，再服黄矾丸、通气散，仍贴元武膏、金丝膏。如脓出尽时，服内补散三四贴；脓未尽时，服排脓内托散。小便赤濇，用五苓散加黄连、灯心服之，其毒从小便出。更服乳香护心散，日进五服；又服黄矾丸，日进三服。

　　　　　左右搭

　　此证少阳经少血有相火，尤甚于厥阴。发于左搭肩骨上，生移动之处，可治难安；串于右搭肩者，必难治也。此证由于风变之来，以脉断之。邪在表，其证大小便如故，饮食如常，口能知味，知其不在里也。不恶风，只燥热，脉不浮，知不在表。若表里既和，则邪在经络中，凝于经络，其痈斯出。身半以上，风从受之，故云八风之变。法当却寒邪，调和经络中气血，则气血通畅自愈。

　　　　　左右串

　　此证发于左搭肩骨上，生在移动之处，可治难安；串于右搭肩，必难治矣。可用鸡黄皮及绵絮焙干为末，湿则干掺，干则清油调擦。
　　如证发于右搭肩骨上，生在移动之处，可治难安；串于左搭肩者，亦难治。用药擦掺，依前左搭肩药治之。

　　　　　痈疽发

　　凡两肩下两胁边成痈疽，因血虚而气亦虚，切不可服补阳之药。热剂，即补阳也。倘受热剂则虚热愈盛，易致伤骨膜，切慎切慎。宜服十六味流气饮、内疏黄连汤，治法与发背痈疽同。汤剂，附子、薄桂、乌头之类禁用。

　　　　东垣十书 【元李杲】

　　　　　肩痛

　　脉经风寒，汗出，肩背痛，中风，小便数而欠者，风热乘其肺，使肺气郁甚也。当泻风热以通气，防风汤主之。如肩背痛不可回顾，此手太阳气郁而不行，以风药散之。

　　　　证治要诀 【明戴思恭】

　　　　　作痛

　　肩背痛，未辨何证，俱宜和气饮，每服加乌药半钱。
　　当肩背一片冷痛，背膂疼痛，古方用神保丸愈者，此有积气故也。
　　其人素有痰饮流注，肩背作痛，宜星香散或导痰汤，下五套丸，更于呕吐门停饮证选药。
　　有肾气不循故道，气逆挟背而上，致肩背作痛，宜和气饮，每服加炒茴香半钱，炒水椒十粒。
　　有本体虚及病后心膈间痛，或牵引乳胁，或走注肩背，此乃元气上逆，当引使归元，不可复下疏刷之剂，愈刷愈痛，发汗太多，人患此者众，惟宜温补，拘于气无补法之说悞矣。经云：汗者心之液。又曰：阳受气于胸中，汗过多则心液耗。阳气不足，故致疼也。

　　　　医学纲目 【明楼英】

　　　　　痛属火刑肺

　　肩背痛，属肺分野病。经云：西风生于秋，病在肺，俞在肩背。故秋气者病在肩背。又云：秋脉太过为病，在外则令人逆气背痛愠愠然。是也。
　　运气肩背痛，皆属火攻肺病。经云：岁火太过，民病肩背热。又云：少阴司天，热淫所胜，病肩背臑缺盆中痛。又云：岁金不及，其病内舍膺胁肩背，外在皮毛，治以寒剂。是也。

　　　　　肩疽

　　丁疽：发两肩，恶血留结，内外荣卫不通，发成丁疽。五日肿大，令人口噤寒战。十二日可刺。不治，二十日死。陈干疽：肿发起两肩及两大臂胛骨，二十日痛不息，亦不可动；五十日身热不赤；六十日可刺，刺之无血者死。
　　使荣疽：肿起发肋及两肩肘头，二十日不穴死；九日可刺，发赤白相间，脓多可治，全无赤白者不治。

　　　　医学入门 【明李梴】

　　　　　左右搭手

　　生在肩下脊上，乃因饮食感毒，广一尺，深一寸，虽溃在危，内不穿膜不死。急治脾肚中之毒，内服护心散，外用敷药，始不奔心，大要服药截之。若通脊皆肿者不可救。
　　右搭肩发骨上生者，移动之处可治，若串左肩难治。左搭肩发骨上生者，移动之处可治，若串右肩难治。二证内服托里散加升麻、桔梗，外用去恶散，或棉絮烧灰为末掺之，干者麻油调擦。

　　　　证治准绳 【明王肯堂】

　　　　　肩背痛

　　按风寒汗出而肩背痛，小便数者，《脉经》既以泻风热之药，通肺气之壅，则寒热气不足以息而肩背痛，小便遗失者，当以人参、黄芪之属，补肺气之虚，不言可知也。
　　湿热相搏，肩背沉重而疼者，当归拈痛汤。

　　　　　肩疽

　　或问肩上生疽何如？曰：此处手足三阳交会之所，名曰肩疽，由风热郁结所致，或因负重损伤而作。服乌金散、胜金丹、活命饮加柴胡、桔梗。壮实者一粒金丹下之，老弱者十全大补汤托之。

　　　　　莲子发

　　或问肩胛内痛，渐至溃烂成疮何如？曰：此名太阴疽，即莲子发，属手太阴肺经积热所致，宜活命饮加桔梗、黄芪，夺命丹，胜金丹，黄芪木香散选用。壮实者八阵散、一粒金丹下之。赤色者可治，青黑者不治。喘嗽大渴，胸满脉微者死。

　　　　　左右串

　　或问左右搭串何如？曰：左肩骨上生疽，串于右者可治；右肩骨上生疽，串于左者难治。古有此说，愚谓不然。攻注左右者，气血不调，阴阳交错也，宜胜金丹、活命饮加羌活、桔梗。壮实者八阵散、一粒金丹下之。七恶证少，何虑难痊？元气虚惫，治之何补哉！

　　　　　缺盆疽

　　或问一人年六十，肩前陷中生疽，寒热大作，饮食少进，肩背拘急，小水不利，胸腹膨胀何如？曰：是名缺盆疽，又名锁骨疽，属足阳明胃经、手少阳三焦经，宜隔蒜灸，先服紫金丹、夺命丹而恶证退。惟苦小水不利，投以六一散而利；后服十全大补汤而安。若治之稍缓，必致溃烂。是经少血多气，疮口不合，危笃者多矣。

　　　　　肩后疽

　　或问肩膊后骨上生疽何如？曰：此名上鼠疽，即上搭也。怒气积郁所致，属太阳兼少阳经。初觉宜隔蒜灸，活命饮加羌活、桔梗、柴胡，胜金丹，紫金丹，夺命丹选用。既溃，十全大补汤、黄芪木香散、人参养荣汤。

　　　　方

　　消毒散 【《疮疡全书》，下同】 　治肩疽。
　　人参紫苏叶前胡川芎黄芩桔梗羌活独活枳壳白茯苓甘草防风赤芍药
　　右煎服。

　　内托定痛散治证同上。
　　人参黄芪生地黄白芷川芎赤芍药防风赤茯苓生甘草乌药桂心枳壳桔梗木香
　　右姜三片，枣一枚，不拘时服。

　　加味托里散治肩疽。
　　桔梗厚朴人参白芷黄芪当归身官桂川芎荆芥穗黄芩乌药防风连翘香附枳壳花粉
　　右水煎服。胸膈满闷，加陈皮、砂仁；热甚，加小柴胡、黄芩、元参；咳嗽，加麦冬、兜铃、五味、杏仁、桑皮；口干烦躁，加麦冬、前胡、干葛、乌梅；寒多，加厚朴、防风、藿香，再服黄矾丸、通气散，仍贴元武膏、金丝膏。

　　掺药治左右搭肩。
　　鸡黄皮焙血竭花蕊石冰片
　　右为细末，湿用干掺，干用清油调搽。

　　加味麻黄桂枝汤治形实色黑，背生红肿，胛骨下痛，脉浮数而洪紧，食则呕。
　　(艹舌)蒌仁一钱半生附子羌活人参青皮白朮山药各一钱半夏生甘草节各六分黄芪二钱
　　右水二锺，姜三片，煎服。冬加黄蘗。

　　牛胶饮治搭肩，截痈疽恶疮险处，服之使毒气不攻于内，不传恶证。
　　牛皮胶透明好者，四两
　　右用好酒一碗入胶内，重汤煮，令胶熔透，服；或用酒煎米汤调和服之。

　　白芷升麻汤治证同上。
　　官桂三分白芷红花当归各一钱升麻桔梗各五分甘草生地各一两黄芩酒炒黄芪连翘归梢各二钱生黄连一钱五分
　　右十三味，水酒各一碗，煎至半碗，服之须睡，并怡养心神，不可妄想以动心火。

　　黄矾丸一名蜡矾丸。治肩疽发背一切恶证，服此能卫护内膜，驱解诸毒。
　　通明矾一两，为末黄蜡七钱
　　贵人加木香，富人加沉香，平人加紫苏叶，俱为末，熔蜡，下蜜一匙，少温，入矾，众手拌匀，丸如梧子大，每服五十丸，温汤下，日三服。未破内消，已破易合。蜡性实大肠，矾性解诸毒，故用之也。

　　十六味流气饮未成速消，已成速退，疼痛渐减。前十二味，名托里内补散。
　　人参当归身官桂各五分川芎大腹皮白芍药桔梗黄芪炙甘草厚朴木香白芷防风乌药枳壳苏叶各一钱
　　右为末，每六钱，酒调下。不饮酒者，木香汤代之，米饮亦可。轻重量人气禀用之。服药后饮酒，以助药力。不退热，加茯苓、白朮、地黄；不进饮食，加砂仁、香附；疼痛，加乳香、没药；水不干，加知母、贝母；疮不穿，加皂鱼刺；大便闭，加大黄、枳实；咳嗽，加陈皮、枳壳、半夏、杏仁、姜；小便闭，加麦门冬、车前子、木通、滑石、灯草。

　　内疏黄连汤治一切痈疽呕啘，心逆发热而烦，脉沉而实，肿硬麻木，而皮肉不变色，根系深大，病源在内，脏腑秘结，当急疏利。
　　黄连白芍药当归山栀仁槟榔木香薄荷连翘茯苓黄芩桔梗甘草各一钱
　　右除木香、槟榔为末外，馥銼，每一两，水煎八分，入槟香二末和服之。吃三服后，加大黄一钱，再加二钱，以利为度。

　　乌金散治疔毒肿痛，肩疽因负重损伤而作。
　　砒制蟾酥麝香各五分血余煅蛇蜕煅蜂房煅，各一钱蝉蜕酒洗血竭乳香炙白僵蚕炒去丝，各二钱辰砂研，水飞雄黄研穿山甲炙黄，各二钱半全蝎三钱，汤泡七次天龙四钱，酒炙，去头足牙皂四分没药炙川乌尖
　　右各为细末，称准分两，和匀，每服三分，赤砂糖调葱头酒送下，取汗为度。

　　夺命丹治诸般肿毒疔疽恶疮。
　　朱砂三钱白矾枯寒水石铜绿滴乳香明没药麝香各一钱蜗牛三十一粒，另研蟾酥轻粉各五分
　　右为细末，丸如菉豆大，如不就，加好酒糊。每服一丸，生葱三五茎，嚼极烂，吐于手心，包药在内，热酒和葱送下，如重车行五七里，汗出为效。重者再服一二丸。

　　胜金丹治证同前。
　　麝香白砒制，各五分雄黄辰砂乳香没药血竭各一钱半全蝎炮炙穿山甲炙天龙去头足炙，各三钱白僵蚕炙去丝，五钱蟾酥一钱
　　右为细末，和匀，每服三分，赤砂糖调，葱头酒送下，取汗为度。

　　一粒金丹治证同前。
　　沉香木香乳香各五分巴豆霜一钱五分
　　各为细末，和匀，用黑肥枣个半，去皮捣烂，为丸如芡实大，每服一丸，量人虚实，先呷水一口，行一次。胃气壮实者，只可呷水三四口，不可太过。后用水一口，送药下行，尽数，次以米饮补之。

　　仙方活命饮又名真人活命饮。治一切痈疽，未成脓者内消，已成脓者即溃。又止痛消毒之圣药也。
　　滴乳香研防风香白芷赤芍药当归尾贝母没药研皂角刺炒天花粉甘草节穿山甲炙，各二钱陈皮金银花各三钱
　　右为粗末，大者四两、小者二两作一剂，无灰酒十茶锺，疮小五茶锺，入有嘴瓶内，以厚纸封口，勿令泄气，煎至三大锺，去滓，作三次服，接连不断，随疮上下服。能饮酒者，服药后再饮三五杯。此药并无酒气，不动脏腑，不伤血气。忌酸薄酒铁器。服后侧睡，觉肿定回生。神功浩大，不可臆度。

　　人参养荣汤治一切溃疡并老弱人之病。
　　白芍一钱半人参陈皮黄芪蜜炙桂心当归酒拌白朮甘草炙，各一钱熟地酒拌五味子炒杵茯苓各七分半远志去心炒，五分
　　作一剂，水二锺，姜三片，枣一枚，煎八分，食前服。

　　十全大补汤治证同前。
　　人参肉桂生地酒洗，蒸焙川芎白芍炒茯苓白朮黄芪盐水炒当归酒拌，各一钱甘草炙，五分作一剂，水二锺，姜枣煎服。

　　　　单方

　　肩疽：吴茱萸用盐腌过，炒研酢和涂之。 【《活幼口议》】

　　颈肩胸背有大肿赤发，即封之，令不成脓。用(石卜)硝五两，香豉、生地黄汁各半升，三味合捣，煮令地黄烂熟，敷肿处，厚二分，日三四易，至瘥止。兼治一切肿。【《千金方》。】

　　　　针灸

　　《素问》曰：邪客于足太阳之络，令人头项肩痛，刺足小指甲上与肉交者各一痏，立已；不已，刺外踝下三痏。左取右，右取左，如食顷已。
　　《灵枢》曰：足太阳之筋，其病小指支踵，跟痛骨挛，脊反折，项筋急，肩不举，腋支缺盆中纽痛，不可左右摇。治在燔针劫刺，以知为数，以痛为腧，名曰仲春痹也。
　　手阳明之筋，起于大指次指之端，结于腕上，循臂上结于肘外，上臑结于髃。其支者，绕肩胛挟脊；直者从肩髃上颈；其支者上颊结于頄；直者，上出手太阳之前上左角，络头下右颔。其病当所过者支痛及转筋，肩不举，颈不可左右视。治在燔针劫刺，以知为数，以痛为腧，名曰孟夏痹也。
　　肥人广肩，腋项肉薄皮厚而黑色，唇临临然，其血黑以浊，其气濇以迟，其为人也贪于取与。刺此者深而留之，多益其数也。
　　痈发于肩及臑，名曰疵痈[痈原作「疽」，据《灵枢》痈疽篇改。]，其状赤黑，急治之，此令汗出至足，不害五脏。痈发四五日，逞焫之。
　　《甲乙经》曰：肩痛不可举，天容及秉风主之。
　　肩背痹痛，臂不举，寒热凄索，肩井主之。
　　肩肿不得顾，气舍主之。
　　肩背痹不举，血瘀肩中，不能动摇，巨骨主之。
　　肩中热，指臂痛，肩髃主之。
　　肩重不举，臂痛，肩髎主之。
　　肩重肘臂痛不可举，天宗主之。
　　肩胛痛而寒至肘，肩外俞主之。
　　肩胛周痹，曲垣主之。
　　肩痛不可举，引缺盆痛，云门主之。
　　肩肘中痛，难屈伸，手不可举，腕重急，曲池主之。
　　肩肘节酸重，臂痛不可屈伸，肘髎主之。
　　肩痛不能自举，汗不出，颈痛，阳池主之。
　　肩不可举，不能带衣，清冷渊主之。
　　肩胛小指痛，前谷主之。
　　肩痛不可自带衣，臂腕外侧痛不举，阳谷主之。
　　肩痛欲折，臑如拔，手不能自上下，养老主之。
　　肩背头疼，时眩，涌泉主之。
　　《千金方》曰：气舍，主肩肿不得顾。
　　曲池、天髎，主肩重痛不举。天井，主肩痛痿痹不仁，不可屈伸，肉麻木。肩贞、关冲、肩髃，主肩中热，头不可以顾。巨骨，主肩中痛，不能动摇。支沟、关冲，主肩臂酸重。清冷泉、阳谷，主肩不举，不得带衣。天宗，主肩重臂痛。曲垣，主肩胛周痹。后溪，主肩臑痛。腕骨，主肩臂痛。养老、天柱天柱原作「天盲」，据《千金》卷三十改。，主肩痛欲折。涌泉，主肩背颈项痛。前腋，主肩腋前痛与胸相引。天牖、缺盆、神道、大杼、天突、水道，主肩痛。巨骨，主肩背痛。膈俞、譩嘻、京门、尺泽，主肩背寒痓，肩甲内廉痛。
　　《医学纲目》曰：针灸肩背痛有二法：其一取肺。经云：肺病者，喘咳逆气，肩背痛，汗出，取其经太阴足太阳之外厥阴内血者。又云：肺手太阴之脉，气盛有余则肩背痛寒，少气不足以息，视盛虚热寒陷下取之是也。
　　其二取肾。经云：邪在肾则病肩背颈项痛，时眩，取之涌泉、昆仑，视有血者尽取之是也。
　　肩背痛连胛：胛缝，在背踹骨下，直腋缝尖及臂，取二寸半，泻六吸；五枢，二寸半，泻八吸。
　　肩背胛痛，昆仑、悬锺、肩井。
　　肩背颈项腋前痛，与胸相引，取涌泉一分，见血妙。前腋刺面上一寸。
　　又法：气舍五分，天髎灸，曲池一寸半，天井五分。
　　肩背痛，手三里主之。
　　针灸肩痛有三法：其一，取手阳明。经云：大肠手阳明之脉所生病者，肩前臑痛，视盛虚热寒陷下取之也。
　　其二取手太阳。经云：小肠手太阳之脉，是动则病肩似拔，臑似折，视盛虚热寒陷下取之也。
　　其三取筋。经云：手太阴之筋，病绕肩胛，引颈而痛，应耳中鸣痛，手阳明足太阳之筋皆病，肩不举，皆治在燔针劫刺，以知为数，以痛为俞也。
　　肩不可动，臂不可举：肩髃二寸半，巨骨五分。
　　清冷渊一寸，关冲五分。
　　肩端肿：取肩髃二寸半，泻九吸；腕骨七分，先泻后补。两胛痛：取肩井二寸半，不宜久停；针支沟。

　　　　医案

　　《儒门事亲》曰：安抚初病时，右肩臂膊痛无主持，不能举动，多汗出，肌肉瘦，不能正卧，卧则痛甚。经云：汗出偏沮，使人偏枯。予思《内经》云：虚与实邻，决而通之。又云：留瘦不移，节而刺之，使经络通和，血气乃复。又言：陷下者灸之。为阳气下陷入阴中，肩膊时痛，不能运动，以火导之，火引而上，补之温之。已上证皆宜灸刺，谓此先刺十二经之井穴。于四月十二日，右肩臂上肩井穴内，先针，后灸二七壮，及至疮发，枯瘦处渐添肌肉，汗出少，肩臂微有力；至五月初八日再灸肩井穴，次于尺泽穴，各灸二十八壮，引气下行，与正气相接，次日臂膊又添气力，自能摇动矣。时值仲夏，暑热渐盛，以清肺饮子补肺气，养脾胃，定心气。

　　《薛氏医案》曰：一男子肩患毒，肿硬作痛，恶证迭见，用白矾末三钱糊丸，以葱头七茎煎汤调下，肿痛悉退。再服，诸证亦退。更以仙方活命饮二剂，出水而消。此秘方名千金化毒汤，本矾末葱汤调服，因末难服，故易为丸。一方士治疮疽，不问肿溃，先用此药二三服，后用消毒药，甚效。常治蒭荛之人，用此即退，不用托里药亦愈。盖止热毒为患，血气不亏故也。若金石毒药发疽者尤效，盖矾又能解金石之毒也。一方用矾末五钱，朱砂五分，热酒下，亦效。此药托里固内止泻，解毒排脓，不动脏腑，不伤气血，有益无损，其药易得，其功甚大，偏僻之处，不可不知。此方或虫犬所伤，熔化热涂患处，更以热酒调末服，皆效。

　　上舍陈履学之内，先从左肩下一点寒，三日后，右肩下发一白，肿如瓯，中红如酒盏，自用消解凉药一剂，不散，次投十宣散四剂，加痛略红；次连投参、芪、丁、桂、防、芷之剂，脓溃后，恶心呕吐，头运不止，厥逆寒战，鼓牙虚汗，顶平脓清，此投解散凉剂之误；急洗去围药，投以参、芪、归、朮、地黄、姜、附大剂一服，原从左肩下旧寒一点先热起；又进一服遍肿浮热，肿高脓稠，兼纴乌金膏数日，出腐筋如脂膜大小数片，日进前药二服，参、芪投至八钱，逾两月始安。愈后，时以劳厥，即投参、芪、归、朮、姜、附大剂，乃苏。

　　一男子肩患毒臖痛，饮冷烦躁，便秘脉数而实，以清凉饮二剂，少愈；以金银花散四剂，悉退。又以十宣散去桂加天花粉数剂，疮溃而痊。此脉与证皆属有余也。

　　一人肩患疽，脉数，以槐花酒一服，顿退；再以金银花、黄芪、甘草十余贴而平。槐花酒治湿热之功最妙速。若胃寒之人，不可过剂。

　　一妇人患瘰疬不消，脓清不敛，予以八珍汤治之，少愈；忽肩背痛不能回顾，此膀胱经气郁所致，当以防风通气汤治之。盖膀胱之脉，始于目内眦，上顶巅，下耳角，复上顶至脑后，过风府，下项走肩膊，一支下腰膂，是经气动则脊痛项强，腰似折。按此非膀胱经证而何？彼乃云：瘰疬胆经病也，其脉主行项侧，即是经火动而然，遂自服清肝降火之药，反致不食，痛甚。复请予诊，其脉胃气愈弱，先以四君子汤加陈皮、炒芍药、半夏、羌活、蔓荆子四剂，食进痛止；继以防风通气汤，二剂而愈。

　　王乔年逾三十，肩患毒，以人参败毒散一剂，更以十宣散去参、桂，加金银花、天花粉四剂而溃。因怒动肝火，风热上壅，头面赤肿，焮痛饮冷，以荆防败毒散，加芩、连、薄荷二剂，不应；急砭患处，出黑血盏许，仍以一剂，势退大半；再进人参败毒散四剂而愈。夫病有表里上下之殊，治有缓急攻补之异。若不砭刺，毒气结于肉理，药不能及，焮肿日甚。使投峻利之药，则上热未除，中寒已作，必伤命矣。

　　一男子患肩疽，作渴，脉数有力，以黄连解毒汤三剂而止；更以仙方活命饮四剂，溃而愈。

　　一妇人肩下患毒，脉弦紧，以白芷升麻汤二剂，表证已退，更以托里药溃之而愈。

　　一男子肩下患疽已数日，漫肿微痛，头甚多，皆如粟许，色不变，不起发，此气血虚也。诊其脉果然。先以仙方活命饮二剂，杀其大势；更以托裹药而起发，疮头虽溃，但流血水，气血尚虚，不能为脓也。彼欲服太乙锭子，予谓此药止能攻毒，不能托里。彼不深信，仍服之，至四次，饮食不进，疮色黑陷，呃逆不绝，胃气虚极也。不治。强投温中健脾之剂，不应而死。

　　一妇人癸卯冬失物发怒，缺盆内微肿，甲辰春大如覆碗，左肩胛亦肿，肉色如故。或针出鲜血三碗许，腹痛如锥，泄泻不止，四肢逆冷，呕吐恶寒，或时发热，绝食已七日矣。其脉洪大，时或微细，此阳气脱陷也。用六君加炮姜三钱、附子二钱，早服至午，不应；再剂，加附子五钱，熟睡，觉来诸证顿退六七，少进稀粥；再四剂，诸证悉退，饮食如故，缺盆始痛，针出清脓二碗许，诸证复至，此虚极也。以十全大补加姜、桂、附各一钱，三剂而安。后减干姜、桂、附各五分，与归脾汤兼服，五十余剂而愈。

　　《外科正宗》曰：一男子六旬有二，发生右搭，先用艾灸，渐次形势高肿，坚硬不痛，十五日后，尚未溃脓，日生烦闷。恐其毒陷，先用针通，随行拔法，拔出恶血锺许，已后稍得轻便，擦上化腐之药膏盖，用至三日，其疮渐作腐溃；至二十日，亦出正脓，坏肉渐脱，新肉渐生。此外治之法尽矣。因病家与内科一医，平交甚切，托彼用药内服，而不遵外科补托之法，自执己见，不听予言，失于峻补，每日人参不过二钱以为足用。予曰不及，法当五钱，兼熟附二钱，方为称病，不然必生变矣。彼俱不信，后果肉色淡白，疮口散大，脓水清稀，饮食减少，此败证具矣。后虽强投温中健脾大补之药，终则不应。至于形体消削，脓水臭秽，延至六十日，沥尽气血而亡，然后方自懊悔。殊不知凡大疮每日脓出一碗，用参必至三钱，以此为则。况本病出脓，日有三碗，用参二钱，谓之大损小补，岂不归死？又外科乃破漏之病，最能走泄真气。如损补两不相敌，无以抵当，往往至于不救者多矣。此为不信于补，而执俗见，自取败亡者也，可惜！